Melt Myburgh wen Ingrid Jonker-prys 2011 vir Oewerbestaan | Protea Boekhuis
Melt Myburgh wen Ingrid Jonker-prys 2011 vir Oewerbestaan
Protea Boekhuis kondig met trots aan dat Melt Myburgh se bundel, Oewersbestaan, bekroon is met die Ingrid Jonker-prys vir 2011.
Iets oor Oewerbestaan:
'n Groot aantal van die gedigte het te make met die landskap van die Noord-Kaap aan die oewers van die Oranjerivier waar die digter groot geword het. In die eerste afdeling word die tema "refleksies" ontgin en verwys na sowel die weerkaatsings van die lewe in dié droë, warm wêreld as na die besinning oor die betekenis wat die gebied en sy mense vir die digter ingehou het. In die afdeling "om federico" is 'n aantal gedigte oor Spanje, waar die landskap sterk herinner aan dié van die Noord-Kaap, maar wat terselfdertyd ook onmiskenbaar die tekswêreld van die Spaanse digter Federico García Lorca oproep. In die afdeling "gesigte" is daar gedigte oor visioene, onverwagse insigte en ook ontluistering, soos die gedig "'n beeld raak los" waarin een van die sementbeelde in die Uilhuis op Nieu-Bethesda afgetakel word tot net die skelet van bloudraad oorbly. Die laaste afdeling, "inkdood", bevat gedigte oor dood en verval wat die digter met sy skryfwerk probeer besweer.
Iets oor Melt Myburgh:
Melt Myburgh is tans die Woordkunsprojekbestuurder wat vir die jaarlikse Woordfees op Stellenbosch verantwoordelik is en het voorheen as redakteur van LitNet se briewe- en blogforum gewerk.
Deborah Steinmair gesels met Melt Myburgh oor Oewerbestaan
Louise Viljoen resenseer Oewerbestaan
Bernard Odendaal resenseer Oewerbestaan
Joan Hambidge resenseer Oewerbestaan
Tags: Afrikaans, Awards, Debuut, Gedigte, Ingrid Jonker, Ingrid Jonker-prys, Melt Myburgh, Oewerbestaan, Poetry, Protea Boekhuis, Prys, South Africa